**Инструкция за уведомяване на страните при временно преустановяване на снабдяването с електрическа енергия по чл.123 от Закона за енергетиката**

На основание чл.123 от Закона за енергетиката, доставчиците от последна инстанция, общественият доставчик, крайните снабдители и търговците на електрическа енергия имат право да преустановят временно снабдяването с електрическа енергия на крайните клиенти, при неизпънение на задължения по договора за продажба на електрическа енергия.

ЕСО определя следните правила за осъществяване на комуникацията между засегнатите страни в тези случаи:

Доставчикът на електрическа енергия изпраща писмо до крайния клиент с копие до ЕСО, което съдържа минимум следната информация:

1. срок за заплащане на всички дължими суми;
2. предупреждение за временно преустановяване на снабдяването с електрическа енергия, в случай, че плащането не постъпи в посочения срок;
3. искане за предприемане на мерки за избягване на производствени щети и аварии за периода, в който обектът ще бъде без електрозахранване.

При неизпълнение на изискванията за заплащане на дължимите суми в посочения срок, доставчикът изпраща предизвестие за временно преустановяване на снабдяването с електрическа енергия до ЕСО, и с копие до крайния клиент, подписано от законния представител на доставчика или от надлежно упълномощено лице. Предизвестието трябва да бъде изготвено при отчитане на следните изисквания:

1. да бъде посочено наименованието на електроенергийния обект и точката на присъединяване, за който се иска временно преустановяване на снабдяването с електрическа енергия;
2. да посочва датата и часа на преустановяване на снабдяването с електрическа енергия, която дата е минимум **пет** работни дни след датата на входиране на искането в ЕСО;
3. да съдържа декларация, чe са изпълнени всички изисквания по отношение на сроковете на предизвестието и другите условия за временно преустановяване на снабдяването с електрическа енергия, посочени в договорите за продажба, съответно в общите условия, съгласно чл.123, ал.3 от Закона за енергетиката;
4. датата на преустановяване на снабдяването с електрическа енергия не може да бъде в почивен или празничен ден, както и в деня, който го предшества, съгласно изискването на чл.123, ал.1 от Закона за енергетиката.
5. предизвестието задължително съдържа изискване към оперативния дежурен персонал на електроенергийния обект и отговорните лица да преприемат мерки за обезопасяване на обекта с цел избягване на: опасност за здравето или живота на хора; опасност от замърсяване на околната среда; предотвратяване и ликвидиране на аварийни ситуации; опасност от нанасяне на значителни материални щети на обекти на ЕЕС или на потребителите, отчитайки работата на всички обекти на дружеството, с които е регистрирано на пазара.

В случай, че са отпаднали мотивите за искането за временно преустановяване на снабдяването с електрическа енергия преди изтичане на срока в предизвестието, доставчикът информира незабавно ЕСО с писмо по факс: 02 9696189 и факс: 029810102, **подписано от законния представител на доставчика или от надлежно упълномощено лице.**

ЕСО възстановява снабдяването на обектите след остраняването на причините, довели до преустановяване на снабдяването с електрическа енергия.

Искането за включване се подава с писмо по факс: 02 9696189 и факс: 029810102.

Независимият преносен оператор не носи отговорност за вредите, причинени от временното преустановяване на преноса на електрическа енергия.